Nízky tlak a vysoký tep: Možné príčiny u pacienta s kardiostimulátorom a liečbou cholesterolu.
Dobrý deň, otec ma tlak 95/48/115, môže to byť z liekov na cholesterol? Má aj kardiostimulátor aj menenu chlopňu, pred mesiacom mu amputovali malíček na nohe a prefukovali mu nohy, prosím Vás čo môže spôsobovat ten nízky tlak a vyšší tep? Ďakujem za skorú odpoveď
Dobrý deň,
ďakujeme za Vami prejavenú dôveru.
Hypotenzia alebo nízky krvný tlak sa najčastejšie definuje ako akákoľvek hodnota tlaku nižšia ako 90/60 mmHg. Vo všeobecnosti nízky tlak nepredstavuje zdravotný problém, problémom sú sprievodné príznaky ako malátnosť, závrate a mdloby, únava, hučanie v ušiach.
Príčiny nízkeho tlaku nie sú presne dané. Môže ho spôsobiť dehydratácia, konzumácia alkoholu, nedostatok vitamínov a minerálov, nedostatočný pohyb a slabá fyzická kondícia, úpal, vyčerpanosť, stres, nedostatočná funkcia štítnej žľazy, diabetes, dilatácia ciev a iné.
Srdcová frekvencia (pulz) znamená počet úderov srdca za jednu minútu. Ideálna hodnota pokojového pulzu u zdravého dospelého človeka sa pohybuje medzi 60 až 90 úderov za minútu Zvýšená tepová frekvencia súvisí najčastejšie s ochoreniami kardiovaskulárneho systému. U dospelých sa zvyčajne považuje za vysoký tep, pokiaľ je srdcová frekvencia nad 100 tepov za minútu v kľude.
Vzhľadom na to, že neuvádzate názov lieku na cholesterol a s ohľadom na celkový zdravotný stav pacienta, odporúčam namerané hodnoty konzultovať s ošetrujúcim lekárom.
Prajem pekný zvyšok dňa.
S pozdravom,
PharmDr. Anna Pacalajová